முதலில், மனிதனுக்கு இன்றைக்கு சகிப்புத்தன்மை இல்லாமல் போயிருக்கிறது. காந்தி தன் வாழ்க்கையில் அதைப் பெரிதும் கடைப்பிடித்திருக்கிறார். காந்தி பிறந்த மண்ணில் இன்று சகிப்புத் தன்மை அருகிக் காணப்படுகிறது. எடுத்ததற்கெல்லாம் போராட்டம் செய்வதும், கண்டனம் செய்வதும், மிரட்டுவதும், வன்முறையில் ஈடுபடுவதும் சர்வ சாதாரணமாகியிருக்கிறது. ஒரு நூலாக இருந்தாலும் சரி, சினிமாவாக (PK, MOG) இருந்தாலும் சரி சாதி, மத, அரசியல் அடிப்படையில் அவற்றை விமர்சனம் செய்வதில் எந்தத் தவறும் இல்லை. அது எல்லோருக்கும் இருக்கும் உரிமை. எழுதுகிறவனுக்கு எழுத உரிமை இருப்பதுபோல வாசிக்கிறவர்களுக்கு அதை விமர்சனம் செய்ய உரிமை இருக்கிறது. ஒரு கருத்துக்கு எதிர்க்கருத்து வழங்குவதில் ஆட்சேபனை இருக்க முடியாது. இதில் எல்லை மீறிப்போகும்போதுதான் பிரச்சனை உருவாகிறது. ஒருவருடைய கருத்தோடு நமக்கு உடன்பாடில்லை என்பதற்காக அவரை அச்சுறுத்துவதும் (Intimidation), வன்முறையில் ஈடுபடுவதும் எல்லை மீறிய செயல்களே. சமுதாயம் சகிப்புத்தன்மையை இழந்து போயிருப்பதுதான் இத்தகைய அச்சுறுத்தல்களுக்கு காரணம். இது உலக சமுதாயங்களிலும் இருந்து வருகிற ஒரு பிரச்சனை.